Danmarks største bog skal være et af trækplastrene på årets naturmøde i Hirtshals. Det er Nordsøen Oceanarium som forsøge at skabe opmærksomhed omkring bogen "Anna og Kaskelotte" med et eksemplar af bogen, der er fem gange så stort som originalen. - Vi vidste, at vi ville læse børnebogen højt på Familys Scenen til Naturmødet i år, men fremfor at tænke i tekniske løsninger til at understøtte fortællingen med tekst og billeder, kom ideen med kæmpebogen, fortæller marketingchef Sylvia Berglund fra Nordsøen Oceanarium i en pressemeddelelse. Kæmpebogen er en tro kopi af den oprindelige børnebog. Den er bare fem gange større. Bogen er 138 centimeter høj og 100 centimeter bred, har 64 sider og vejer hele 23 kilogram. - Jeg synes, idéen var skør og vanvittig, men også tiltalende, og jeg kunne ikke lade være med at sætte tankerne i gang om, hvordan sådan et projekt skulle løses. Det er mig bekendt aldrig blevet fremstillet så stor en bog før, i hvert fald ikke i Danmark. Efter meget research og snak med en masse forskellige fagfolk, turde vi sige ja til at fremstille bogen, siger bogtrykker Knud Vestergaard. "Anna og Kaskelotte" er skrevet af Lasse Rosendahl, der er dykker og formidler på Nordsøen Oceanarium. Han kan godt lide den anderledes måde, bogen bliver vist frem på ved Naturmødet. - En børnebog er et hyggeligt og blødt medie. Ved at skalere bogen op i stor størrelse bibeholdes de bløde og hyggelige elementer fra en traditionel bog og samtidig skabes et produkt, der uden tvivl vil få både børn og voksne til at spærre øjnene op. Der er i øvrigt højt til loftet på Nordsøen Oceanarium, så selvfølgelig har vi også plads til Danmarks største bog, siger Lasse Rosendahl. Til Naturmødet vil der blive læst højt fra kæmpebogen lørdag den 20. maj på Family Scenen. Desuden vil man kunne se bogen på Nordsøen Oceanariums stand både fredag og lørdag. Naturmødet begynder torsdag og TV2 Nord sender fra arrangementet torsdag aften klokken 19.30.

Opsummering:
Torsdag begynder historiens andet naturmøde i Hirtshals, og her har Nordsøen Oceanarium fået en idé, som skal vække opsigt.